
	ÁFORM UM LAGASETNINGU
– sbr. samþykkt ríkisstjórnarinnar frá 24. febrúar 2023, 1.–4. gr.

	Málsheiti og nr.
	 Frumvarp til laga um breytingu á skipalögum nr. 66/2021 (heimildir LHG til að leggja á stjórnvaldssektir) IRN25070060
	Ráðuneyti /verkefnisstjóri
	 Innviðaráðuneyti / skrifstofa samgangna
	Innleiðing EES-gerðar?
	☐ Já
☒ Nei

	Dags.
	 17.03.2026


	A. Úrlausnarefni

	Forsaga máls og tilefni.
Með núgildandi skipalögum nr. 66/2021 fékk Samgöngustofa heimildir til beitingar stjórnvaldssekta vegna brota á lögunum og reglugerðum settum á grundvelli þeirra. Þá er bæði Landhelgisgæslu Íslands (LHG) og Samgöngustofu heimilt samkvæmt lögunum að kæra brot til lögreglu. Varði meint brot bæði stjórnvaldssektum og refsingu er Samgöngustofu falið að meta hvort mál skuli kært til lögreglu eða því lokið með stjórnvaldsákvörðun hjá stofnuninni. Ef brot eru meiri háttar ber Samgöngustofu að vísa þeim til lögreglu. 
Landhelgisgæsla Íslands og Samgöngustofa telja mjög jákvætt að heimildir til álagningar stjórnvaldssekta séu nú í lögum. Samgöngustofa hefur þegar beitt sektarúrræðinu nokkrum sinnum og að mati stofnananna samrýmist álagning stjórnvaldssekta betur skilvirkri stjórnsýslu og meðalhófsreglu stjórnsýsluréttarins heldur en að kæra brot til lögreglu eða svipta starfsleyfi.
Skilvirknin væri hins vegar meiri ef Landhelgisgæslan hefði heimildir til að leggja á stjórnvaldssektir, vegna brota á vissum ákvæðum laganna, þar sem LHG er í mörgum tilfellum sá aðili sem verður var við brotin. Að sama skapi þyrfti þá að skýra heimild LHG til að meta hvort tilefni sé til að kæra brot einnig til lögreglu og talið er að skilvirkni væri meiri ef stofnunin hefði heimild til þess. Myndi það einnig samrýmast því hlutverki sem Landhelgisgæslu Íslands er falið með lögum um stofnunina nr. 52/2006 hvað varðar löggæslu á hafinu.  

Hvert er úrlausnarefnið?
Landhelgisgæslan hefur skv. núgildandi lögum ekki heimild til að sekta þegar stofnunin staðreynir brot í eftirliti sínu. Eðlilegast og skilvirkast væri að LHG hafi heimildir til þess að leggja á stjórnvaldssektir vegna brota á lögunum skv. eftirfarandi liðum 1. mgr. 45. gr. skipalaga:
1. mgr. 5. gr. um skráningarskyldu,
1. mgr. 11. gr. um notkun íslenska fánans,
19. gr. um merkingu skipa,
1. mgr. 29. gr. um ábyrgð vegna haffæris og lögskipaðra skoðunargerða,
36. gr. um óhaffær skip,
1. mgr. 37. gr. um skemmdir á skipi,
41. gr. um farþegaflutninga í atvinnuskyni.
Í flestum tilfellum er það Landhelgisgæslan sem verður vör við brot á þessum ákvæðum og staðreynir þau brot. Aukin skilvirkni myndi því fylgja því að LHG hefði heimild til að sekta einstaklinga og lögaðila vegna brota á þessum ákvæðum.
Að hvaða marki duga gildandi lög og reglur ekki til?
Samkvæmt núgilandi lögum er heimild til álagningar stjórnvaldssekta er aðeins hjá Samgöngustofu og eingöngu Samgöngustofu er heimilt að ákvarða hvaða brot skuli sæta kæru til lögreglu. Skilvirkni eftirlitsins er að mati Samgöngustofu og Landhelgisgæslu Íslands ekki nægjanleg þar sem það er oftast Landhelgisgæslan sem verður viðvart um brot á lögum. 

	B. Markmið 

	Stefna hins opinbera á viðkomandi málefnasviði/málaflokki.
Öruggar og umhverfisvænar siglingar. 
Markmið sem að er stefnt með lagasetningu í ljósi úrlausnarefnis og stefnu stjórnvalda.
Markmiðið er að auka skilvirkni við beitingu stjórnvaldssekta vegna brota á skipalögum. 

	C. Leiðir

	Ekkert aðhafst - hvaða afleiðingar hefði það?
Skilvirknin eykst ekki.
Önnur úrræði en lagasetning sem metin hafa verið.
Ekki eru önnur úrræði en lagasetning tæk í þessu tilviki.
Mögulegar leiðir við lagasetningu.
Talið er að besta leiðin sé að leggja til breytingu á skipalögum.  

	D. Hvaða leið er áformuð og hvers vegna?

	Stutt lýsing á þeirri leið sem áformuð er og rökstuðningur fyrir henni.
Áformað er að leggja til að skipalögum verði breytt á þann veg að Landhelgisgæslu Íslands verði heimilað að leggja á stjórnvaldssektir vegna brota á ákveðnum ákvæðum skipalaga. Þá er einnig áformað að leggja til að LGH geti metið hvort brot skuli einnig sæta kæru til lögreglu. 
Helstu fyrirhuguðu breytingar á gildandi lögum og reglum, hvort heldur bætt er við eða fellt brott.
Áformað er að leggja til að bæta nýrri málsgrein við á eftir 1. mgr. 45. gr. skipalaga þar sem kveðið er á um að Landhelgisgæsla Íslands geti lagt stjórnvaldssektir á einstakling eða lögaðila sem brýtur gegn ákvæðum  núverandi a-, b-, c-, i-, l-,  m -eða o-liðar 1. mgr. og reglna sem settar eru samkvæmt þeim, umræddir stafliðir endurraðist í bæði 1. mgr. og nýrri 2. mgr. Einnig er áformað að leggja til að aðrar málsgreinar 45. gr. laganna séu uppfærðar þannig að vísað sé til bæði Samgöngustofu og Landhelgisgæslu Íslands þegar fjallað er um ákvörðun um stjórnvaldssekt.
Þá er áformað að leggja til að breyta 47. gr. skipalaga þannig að í 2. mgr. komi fram að varði meint brot bæði stjórnvaldssektum og refsingu skuli meta hvort mál skuli kært til lögreglu eða því lokið með stjórnvaldsákvörðun hjá Landhelgisgæslu Íslands eða Samgöngustofu.  Meiri háttar brot skuli kærð til lögreglu og báðum stofnunum sé það heimilt. Einnig er áformað að leggja til að bætt sé við tilvísun til Landhelgisgæslu Íslands þar sem við á í öðrum málsgreinum 47. gr. 

	E. Samræmi við stjórnarskrá og þjóðarétt – aðrar grundvallarspurningar

	Koma áformin inn á svið stjórnarskrár og þjóðréttarskuldbindinga? 
Nei.
Varða áformin ákvæði EES-samningsins um ríkisaðstoð, tæknilegar reglur um vöru og fjarþjónustu eða frelsi til að veita þjónustu? 
Nei.
Er önnur grundvallarlöggjöf sem taka þarf tillit til? 
Nei. 

	F. Samráð

	Hverjir eru helstu hagsmunaaðilar? 
Samgöngustofa, Landhelgisgæsla Íslands. 
Er skörun við stjórnarmálefni annarra ráðuneyta? 
Dómsmálaráðuneytið, en dómsmálaráðherra fer með yfirstjórn Landhelgisgæslu Íslands.
Samráð sem þegar hefur farið fram.
Samráð hefur þegar farið fram við Samgöngustofu og Landhelgisgæslu Íslands.
Fyrirhugað samráð.
Áform verða kynnt í innra samráði Stjórnarráðsins og ytra samráði í Samráðsgátt stjórnvalda. Drög að frumvarpi til laga verða kynnt í ytra samráði í Samráðsgátt stjórnvalda.   

	G. Mat á áhrifum þeirrar leiðar sem áformuð er 

	Niðurstaða frummats á áhrifum, sbr. fylgiskjal.
Engin áhrif á ríkissjóð. 

	H. Næstu skref, innleiðing

	Hefur verið gerð verkefnisáætlun fyrir frumvarpssmíðina? 
Já.
Hvernig verður staðið að innleiðingu löggjafar? Hvað má gera ráð fyrir að þeir sem verða fyrir áhrifum, opinberar stofnanir/hagsmunaaðilar/almenningur, þurfi langan tíma til undirbúnings/aðlögunar?
Landhelgisgæsla Íslands og Samgöngustofa eiga þegar í miklu samstarfi vegna málefna skipa. LHG hefur þegar heimildir til að leggja á stjórnvaldssektir samkvæmt 32. gr. laga um áhafnir skipa. Stofnanirnar þurfa því ekki mikinn aðlögunar- eða undirbúningstíma. 
Hvaða forsendur þurfa að vera fyrir hendi til að lagasetning beri árangur? 
Stofnanirnar þurfa að eiga í góðu samtali. 
Mælikvarðar á árangur og útkomu.
Skilvirkni við beitingu stjórnvaldssekta eykst.
Hefur verið hugað að því að afla gagna til að meta árangur þegar þar að kemur? 
Nei. 

	I. Annað

	 

	J. Fylgiskjöl

	Mat á áhrifum lagasetningar – Frummat, sbr. eyðublað.
Önnur fylgiskjöl eftir atvikum.

